Omar ibn Abdalrahman
Omar ibn Abdalrahman, Omar Abdel Rahman, 3.5.1938-18.2.2017, egyptisk islamist. Omar blev uddannet på al-Azhar-universitetet i Cairo og i 1968 ansat som imam af den egyptiske stat. Han blev i 1970 fængslet af myndighederne, men siden løsladt. Fra 1977 og nogle år frem underviste han ved al-Azhar og siden ved Saud-universitetet i Saudi-Arabien. Efter sin hjemkomst til Egypten blev han fængslet for i skrift og tale at have sanktioneret drabet på Sadat i 1981. Han blev frigivet i 1984 og deltog frem til 1990 aktivt i den islamistiske bevægelse, der som mål havde etableringen af en islamisk stat i Egypten. I 1990 slog han sig ned i USA, hvor han fortsatte sine bestræbelser på at vælte den egyptiske regering. Han blev i 1994 idømt livsvarigt fængsel for deltagelse i et bombeattentat mod World Trade Center i 1993 og døde i fængslet i 2017.
Omars radikale udlægning af islam gav ham mange tilhængere, men hans legitimitet som leder af dele af den islamistiske bevægelse blev draget i tvivl af mange, fordi han som blind var fysisk handicappet.